จงบอก 10 นิสัยของนักลงทุนสายพื้นฐาน (VI)
1) หมกมุ่น ใน 1 วัน ตั้งแต่ตื่นเช้าจนเข้านอน จะเจอบริษัทที่จดทะเบียนในตลาดหุ้นเป็นจำนวนมาก เพียงแต่ไม่ได้สังเกตกัน ต่อจากนี้อยากให้เปลี่ยนนิสัยใหม่ ให้มองทุกอย่างรอบตัวให้เป็นเรื่องหุ้น เช่น เช้ามากินขนมปัง ไข่ดาว ไส้กรอก ก็คิดถึง PB, CPF, SORKON หยิบมือถือ คิดถึง COM7, SPVI ออกจากบ้านขึ้น BTS เข้าออฟฟิศ CPN เจอป้ายโฆษณา PLANB นั่งทำงานเก้าอี้ MODERN เปิดคอมที่ซื้อมาจาก IT กลางวันแวะกินพิซซ่าของ MINT รูดด้วยบัตร KTC ไปหาลูกค้านั่งรถไฟฟ้าใต้ติน BEM แวะซื้อปากกาที่ COL นัดเจอกันที่ AU จบมื้อเย็นซื้อ TFMAMA ที่ CPALL กลับบ้านทาครีม BEAUTY ก่อนเข้านอนหลับฝันดี

2) ชอบเผือก ปกติการติดตามข่าวบันเทิงข่าวดารา ก็สามารถมโนหรือรู้ว่าเป็นใครกัน การลงทุนก็ไม่ต่างกัน ก็เอาความเป็นนักสืบในการติดตามข่าว ผู้บริหาร หรือกิจการของบริษัทว่าเป็นอย่างไรบ้าง ก็จะทำให้รู้เรื่องของหุ้นที่สนใจแบบรู้ลึกรู้จริงและเป็นประโยชน์กับการลงทุนได้เยอะ

3) อ่านรีวิวก่อนซื้อ ก่อนจะซื้อเครื่องสำอางซักชิ้น กระเป๋าซักใบ มือถือซักเครื่อง มักจะเข้าไปดูรีวิวของคนที่เคยใช้กันก่อน เพื่อให้มั่นใจว่าของที่อยากได้นั้นดีจริง ๆ ตัดสินใจไม่ผิด แต่เวลาลงทุนหุ้น มักจะชอบซื้อก่อน แล้วพอติดดอย ค่อยเริ่มถาม เริ่มหาข้อมูลบริษัทว่างบเป็นอย่างไร กำไรโตหรือเปล่า ซึ่งเป็นการกระทำที่สวนทาง เพราะฉะนั้นควรจะหาข้อมูลบริษัท อ่านงบการเงิน ประเมินมูลค่า หรือรีวิวก่อนตัดสินใจซื้อหุ้นน่าจะดีกว่า

4) เปรียบเทียบโปรโมชั่น หาดีลที่ดีที่สุด กว่าจะตัดสินใจซื้อของแต่ละชิ้น มักจะเข้าไปเช็คหลายต่อหลายเว็บ เพื่อเปรียบเทียบให้ชัวร์ที่สุดว่าได้ของดีราคาถูกจริง ๆ บางครั้งไปเดินดูของจริงในห้าง แล้วมากดสั่งซื้อออนไลน์ก็มี การลงทุนก็ควรดูงบให้ละเอียด เปรียบเทียบผลประกอบการในอดีต เปรียบเทียบกับคู่แข่งในตลาด เพื่อให้มั่นใจที่สุดว่าหุ้นที่จะซื้อนั้นดีจริง ๆ

5) ซื้อของตอน SALE สามารถรอวันลดราคาเพื่อซื้อของที่ต้องการ แต่พอมาเรื่องหุ้นกลับไม่อดทนรอ เห็นของราคาถูกเราไม่ซื้อ แต่พอราคาขึ้นไปสูง ๆ กลับรู้สึกว่าน่าสนใจ ดึงดูดให้ขึ้นไปซื้อที่ราคาแพง โดยหารู้ไม่ว่าเป็นยอดดอย แล้วสุดท้ายก็ขาดทุน เข้าวัฎจักร ซื้อแพงขายถูกอยู่ร่ำไป ถ้าลองเปลี่ยนกลับมาใช้พฤติกรรมที่คุ้นเคยอย่างการชอบซื้อของตอน SALE ก็จะทำให้ไม่ขาดทุนแบบง่ายๆ

6) วางแผนท่องเที่ยวอย่างละเอียด เวลาไปเที่ยวต่างประเทศ วางแผนทริปอย่างละเอียดแบบเป็นขั้นเป็นตอน เพราะฉะนั้น เรื่องการลงทุนก็ควรทำให้ได้แบบเดียวกัน ต้องวางแผนให้ละเอียดว่าจะซื้อหุ้นตัวนี้ที่ราคาเท่าไหร่ ถ้างบออกมาผิดคาดจะทำอย่างไร ถ้าดีกว่าคาดจะทำอย่างไร จะขายตรงไหน จะคัทตรงไหน ควรเขียนออกมาให้ชัดเจนเหมือนเวลาวางแผนท่องเที่ยว

7) คนที่ไม่ใช่ ยังไงก็ไม่ชอบ เรื่องของหัวใจห้ามกันยาก ต่อให้ดีอย่างไร ถ้าเข้ากันไม่ได้ ไม่ชอบคนลักษณะแบบนี้ ทำอย่างไรก็ไม่ชอบ ฝืนคบกันไปก็ไม่มีความสุข สุดท้ายก็ต้องเลิกกันอยู่ดี เรื่องหุ้นก็เหมือนกัน ต้องเลือกหุ้นที่ตรงกับจริต หุ้นที่ผ่านเกณฑ์หรือมาตรฐานที่ต้องการ ถ้าผ่านสเป็คได้แบบนี้ถึงจะชอบและคบกันได้ยาว ๆ

8) เลือกคนที่ดีต่อใจ ไม่ใช่ภาพมายา เวลามีคนมาจีบ 2 คน คนหนึ่งรูปหล่อ พ่อรวย คารมคมคายกับอีกคนหน้าตาธรรมดา ดูซื่อ ๆ นิสัยดี ห่วงใยเอาใจใส่ สุดท้ายมักเลือกคนรูปหล่อที่ดูดีต่อใจ ดูมีเสน่ห์ แต่สุดท้ายเค้ากลับกลายเป็นคนเจ้าชู้ ไม่ได้รักจริง ทุกอย่างคือภาพมายา แต่คนที่รักจริงกลับกลายเป็นคนซื่อๆ ธรรมดา เวลาเลือกหุ้น บ่อยครั้งที่ชอบหุ้นหวือหวาร้อนแรงมีข่าวมีสตอรี่น่าตื่นเต้น แต่พอซื้อไปก็มักจะจบด้วยคราบน้ำตาของการขาดทุน ขณะที่หุ้นเรียบๆ ดูไม่มีข่าวอะไร แต่ขยันทำมาหากิน ราคาหุ้นก็ค่อยๆ ปรับตัวขึ้นตามกำไรที่เพิ่มขึ้น ควรเลือกหุ้นแบบหลังที่ดีต่อใจมากกว่า

9) ความรักทำให้คนตาบอด เวลารักใครซักคนมากๆ เขาว่าอย่างไรก็ว่าตามกัน บางอย่างเขาทำไม่ถูกก็คอยปกป้อง แล้วก็ติดมาใช้กับเรื่องลงทุน หลงรักหุ้นมากเกินไป บางครั้งพื้นฐานเปลี่ยน กำไรลดลง ราคาหุ้นก็ลง แต่ยังรักมั่น คิดว่าเป็นเรื่องชั่วคราว กิจการเคยดีมาก่อนก็ต้องดีต่อไปเรื่อย ๆ สุดท้ายกิจการขาดทุน กลายเป็นว่าหลงรักหุ้นจนตัวตาย เพราะฉะนั้นต้องรักให้เป็น มองหุ้นตามความเป็นจริง และต้องตัดใจให้ได้ถ้าหุ้นตัวนั้นเปลี่ยนไป

10) อดีตไม่สำคัญ อนาคตแน่นอนกว่า ส่วนมากมักจดจำอดีตได้แม่นยำ ถึงแม้วันนี้เขาจะปรับปรุงตัวแก้ไขก็ยังไม่ลืมอดีตและไม่ยอมก้าวเดินต่อไปข้างหน้า เรื่องหุ้นก็เช่นกัน เคยขาดทุนหรือขายหมู่ ก็เลิกสนใจหุ้นตัวนั้นไปเลย ทั้ง ๆ ที่กิจการอาจดีขึ้นแล้วและอนาคตจะมีการเติบโตอย่างมาก แต่ทำใจไม่ได้ นักลงทุน VI ที่ดีควรมองไปข้างหน้า ลืมตัวเลขเก่าในอดีต ตัวเลขใหม่คือของจริง มองไปข้างหน้าถึงมูลค่าที่แท้จริง
ความรู้ทางการเงิน,ตลาดการเงิน & ผลิตภัณฑ์และบริการทางการเงิน